钦定古今图书集成/明伦汇编/氏族典/第187卷 > 萧子显
## 钦定古今图书集成/明伦汇编/氏族典/第187卷 > 萧子显

按《梁书萧子恪传》：“子显，字景阳，子恪第八弟也。幼聪
慧，七岁封宁都县侯。永元末，以王子例拜给事中。天
监初，降爵为子，累迁安西外兵，仁威记室参军，司徒
主簿，太尉录事。子显伟容貌，身长八尺，好学，工属文。
累迁太子中舍人，建康令，邵陵王友，丹阳尹丞，中书
郎，守宗正卿。出为临川内史，还除黄门郎中。大通二”
年，迁长兼侍中。高祖雅爱子显才，又嘉其容止吐纳，
每御筵侍坐，偏顾访焉。三年，以本官领国子博士，迁
国子祭酒，又加侍中。五年，迁吏部尚书。大同三年，出
为仁威将军、吴兴太守。至郡，未几卒，时年四十九。诏
赠侍中、中书令。及葬，请谥，手诏：“恃才傲物，宜谥曰骄。”